b'\n_START_ARTICLE_\nL\xc3\xa5ne- og leieloven\n_START_PARAGRAPH_\nL\xc3\xa5ne- og leieloven (engelsk: Lend-Lease Act; offisielt: An Act to Promote the Defense of the United States), ogs\xc3\xa5 kjent som l\xc3\xa5ne- og leieavtalen, var et program hvorunder USA forsynte Det frie Frankrike, Storbritannia, Republikken Kina, og senere Sovjetunionen og de andre allierte nasjoner, med mat, olje og materiell mellom 1941 og august 1945. Dette inkluderte krigsskip og kampfly, samt andre v\xc3\xa5pen. Loven ble underskrevet 11. mars 1941, og opph\xc3\xb8rte i september 1945. Generelt var hjelpen kostnadsfri, selv om det ble tatt betaling for gjenstander som ble beholdt n\xc3\xa5r programmet opph\xc3\xb8rte. Noen maskinvarer (som skip) ble returnert etter krigen. Til gjengjeld ble USA gitt leieavtaler p\xc3\xa5 milit\xc3\xa6r- og marinebaser i alliert territorium under krigen. USAs nabo i nord, Canada, drev liknende, men mindre, program under navnene Billion Dollar Gift og Mutual Aid._NEWLINE_Forsyninger til en verdi av 50,1 milliarder amerikanske dollar (tilsvarende 660 milliarder dollar i dagens verdi) ble skipet, det vil si 17\xc2\xa0% av USAs totale krigsutgifter. Av dette gikk forsyninger til en verdi av 31,4 milliarder dollar til Storbritannia, 11,3 milliarder dollar til Sovjetunionen, 3,2 milliarder dollar til Frankrike, 1,6 milliarder til Kina, og de resterende 2,6 milliarder dollar til de andre allierte stater. Omvendte l\xc3\xa5ne- og leieavtaler bestod av tjenester som l\xc3\xa5n av flybaser til USA, og dette utgjorde totalt 7,8 milliarder dollar; av dette kom 6,8 milliarder dollar fra Storbritannia og Samveldet. Avtalevilk\xc3\xa5rene gikk blant annet ut p\xc3\xa5 at materiellet skulle brukes til det ble returnert eller \xc3\xb8delagt. I praksis ble sv\xc3\xa6rt lite utstyr gitt tilbake. Forsyninger som ankom etter opph\xc3\xb8rsdatoen ble solgt til Storbritannia til stor rabatt for 1,075 milliarder pund, gjennom langsiktige l\xc3\xa5n fra USA. Canada drev et liknende program ved navn Mutual Aid, hvori l\xc3\xa5n p\xc3\xa5 \xc3\xa9n milliard dollar og forsyninger og tjenester til en verdi av 3,4 milliarder dollar ble sendt til Storbritannia og andre allierte._NEWLINE_Statsprogrammet endte i praksis USAs p\xc3\xa5beropte n\xc3\xb8ytralitet, og var et avgj\xc3\xb8rende steg vekk fra den amerikanske ikke-intervensjonistiske politikken, som hadde dominert USAs utenrikspolitikk siden 1931. (se N\xc3\xb8ytralitetsloven.)\n_START_SECTION_\nForl\xc3\xb8per\n_START_PARAGRAPH_\nEn separat avtale var inng\xc3\xa5tt p\xc3\xa5 et tidligere tidspunkt vedr\xc3\xb8rende Canada, som var britisk Commonwealth. I 1940 hadde en l\xc3\xa5neavtale om jagere gitt de britiske og canadiske fl\xc3\xa5ter 50 amerikanske jagere mot fl\xc3\xa5tebaserettigheter i Karibien og p\xc3\xa5 Newfoundland.\n_START_SECTION_\nBeskrivelse av Lend-Lease av 1941\n_START_PARAGRAPH_\nF\xc3\xb8lgene av dette var at Storbritannia fikk endel amerikanske skip og annet utstyr fra USA til en billigere penge enn hva de hadde betalt tidligere. Dessuten fikk Sovjetunionen endel utstyr fra USA, blant annet jeeper og matvarer._NEWLINE_Lend-lease var en viktig faktor for den allierte seieren i andre verdenskrig. Den var spesielt viktig i perioden f\xc3\xb8r angrepet p\xc3\xa5 Pearl Harbor, f\xc3\xb8r USA ble virkelig innblandet i krigen._NEWLINE_Siden de fleste landene var selvforsynt med frontlinjemateriell, slik som stridsvogner og jagerfly, omfattet lend-lease-avtalen som regel annet utstyr som ogs\xc3\xa5 trengtes for \xc3\xa5 holde en h\xc3\xa6r oppg\xc3\xa5ende: jeeper, mat, landgangsfart\xc3\xb8y og s\xc3\xa5 videre._NEWLINE_Da programmet opph\xc3\xb8rte i september 1945 hadde totalt 38 land mottatt materiell og r\xc3\xa5varer til en verdi av mer enn 49 milliarder dollar. Hoveddelen av denne bistand ble levert i form av gaver; ca 7,8 milliarder dollar ble tilbakebetalt.'